**Ministru kabineta noteikumu “Grozījumi Ministru kabineta 2016. gada 3. maija noteikumos Nr. 279 “Darbības programmas “Izaugsme un nodarbinātība” 3.1.1. specifiskā atbalsta mērķa “Sekmēt MVK izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.6. pasākuma “Reģionālie biznesa inkubatori un radošo industriju inkubators” īstenošanas noteikumi” projekta sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Grozījumi Ministru kabineta 2016. gada 25. oktobra noteikumos Nr. 279 “Darbības programmas “Izaugsme un nodarbinātība” 3.1.1. specifiskā atbalsta mērķa “Sekmēt MVK izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.6. pasākuma “Reģionālie biznesa inkubatori un radošo industriju inkubators” īstenošanas noteikumi” (turpmāk tekstā- noteikumi) sagatavoti saskaņā ar Eiropas Savienības struktūrfondu un Kohēzijas fonda 2014.-2020. gada plānošanas perioda vadības likuma 20. panta 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu ietvaros tiek īstenota reģionālo biznesa inkubatoru darbība 14 Latvijas pilsētās un radošo industriju inkubatorā Rīgā. Noteikumu 6.1. apakšpunkts nosaka reģionālo biznesa inkubatoru un radošo industriju inkubatora sasniedzamos uzraudzības rādītājus un sasniedzamās vērtības, savukārt 6.3. apakšpunkts nosaka rezultatīvos rādītājus.  Saskaņā ar noteikumu 2. un 19. punktu inkubācijas un pirmsinkubācijas atbalsta ietvaros gala labuma guvējiem tiek nodrošinātas un attiecināmas izmaksu pozīcijas konsultācijām, apmācībām, uzņēmējdarbības veicināšanas pasākumiem, telpu nomai, grantu līdzfinansējumam u.c., kā arī nodrošina iespēju gala labuma guvējiem izmantot inkubatora koprades telpas. Iepriekš minētās darbības finansējuma saņēmējs (Latvijas Investīciju un attīstības aģentūra, turpmāk- LIAA) īsteno saskaņā ar noteikumu 18. punktu savu funkciju ietvaros vai ārpakalpojumu veidā, veicot iepirkumu saskaņā publisko iepirkumu procedūru regulējošiem normatīvajiem aktiem. Noteikumu 24. punkts paredz, ka inkubācijas vai pirmsinkubācijas atbalsta ietvaros sniegtie pakalpojumi tiek finansēti ar 50 procentu vai 100 procentu publiskā finansējuma intensitāti.  Noteikumu 35.2. apakšpunkts nosaka informācijas apjomu, kas LIAA jāievieto savā tīmekļvietnē saistībā ar projekta īstenošanu.  LIAA biznesa inkubatoru mērķis ir sekmēt jaunu uzņēmumu veidošanos un dot tiem nepieciešamās zināšanas uzņēmējdarbības stiprināšanā. Biznesa inkubators galvenokārt ir vide/vieta, kur uzņēmēji veido uzņēmējdarbības kultūru, papildina zināšanas, iegūst mentoru atbalstu. LIAA biznesa inkubatoros ar katru gala labuma guvēju tiek slēgts attiecīgs līgums (līgums par pirmsinkubācijas atbalsta saņemšanu fiziskām personām, līgums par pirmsinkubācijas atbalsta saņemšanu komersantiem, līgums par inkubācijas atbalsta saņemšanu), kurā tiek noteikti sasniedzamie mērķi, līdz ar to ikvienam gala labuma guvējam tiek noteikti individuāli sasniedzami mērķi un saistoša ir progresa pārskata prasība. Līdz 31.08.2017. ir noslēgti 151 inkubācijas atbalsta saņemšanas līgums un pirmsinkubācijas atbalstu saņem 261 gala labuma guvēji, kā aktīvākās biznesa inkubatoru vienības ir Valmieras biznesa inkubators (12 inkubējamie, 37 pirmsinkubācijā, organizēti pasākumi) un Liepājas biznesa inkubators (17 inkubējamie, 16 pirmsinkubācijā, 82 organizēti pasākumi).  Saskaņā ar noteikumu 18. punktu LIAA, kā finansējuma saņēmējs, līdzīgas komersantu vajadzības līgumā noteikto mērķu sasniegšanai iepērk centralizēti, izsakot iepirkuma priekšmetu lotēs pēc LIAA biznesa inkubatoru vienību teritoriālās (reģionālās) piederības principa. Lai nodrošinātu pēc iespējas savlaicīgāku un efektīvāku gala labuma guvējiem nepieciešamo pakalpojumu saņemšanu, LIAA ir panākusi vienošanos ar Centrālo un finanšu līgumu aģentūru un Iepirkumu uzraudzības biroju par vienkāršotu (atvieglotu) gala labuma guvējiem nepieciešamo pakalpojumu iepirkšanas procesu. Attiecīgi šobrīd LIAA organizē vispārīgo vienošanos slēgšanu par vismaz šādiem biežāk pieprasītajiem pakalpojumiem- obligāto apmācību cikls, grāmatvedības pakalpojumi, juridiskās konsultācijas, mājas lapu izstrāde un vizuālās identitātes un/vai vizuālo materiālu izstrādes pakalpojumi. Norādām, ka šāds mehānisms – vispārīgās vienošanās slēgšana ir orientēts uz pēc iespējas ātrāku pakalpojuma nodrošināšanu klientam. Attiecīgi netiks organizēti neskaitāmi individuāli pakalpojumi, bet pakalpojumi, kas nepieciešami lielākai daļai no inkubatoru klientiem tiks piegādāti izmantojot vispārīgo vienošanos.  Papildus norādām, ka normatīvā akta saskaņošanas laikā, Ministrija ir uzklausījusi bažas attiecībā biznesa inkubatoru pakalpojumu pārklāšanos ar AS “Attīstības finanšu institūcija Altum” sniegto akcelerācijas pakalpojumu paketi.  Norādām, ka visas biznesa inkubatoru programmas ieviešanas periodā, gan LIAA, gan tās struktūrvienības – inkubatoru – aktīvi sadarbojas ar AS “Attīstības finanšu institūcija Altum”. Sadarbība nozīmē, ka AS “Attīstības finanšu institūcija Altum” pārstāvju iekļaušanu vērtēšanas komisijās, gan aktīvu informācijas apriti. Kā viens no šāds informācijas aprites mērķiem ir izvirzīta tāda informācijas aprite, kas identificē tos komersantus, kas saņem vai saņēma pakalpojumus gan akcelerācijas programmas ietvaros, gan biznesa inkubatoru programmas ietvaros, lai nodrošinātu dubultā finansējuma riska mazināšanu, kā arī saturiski pārliecinātos par konkrētā komersanta darbību, izvirzītiem mērķiem un sasniegtiem rezultātiem katrā no programmām.  **Grozījumu būtība:**   1. **Koprades telpu izmantošana biznesa inkubatoros**   Saskaņā ar noteikumu 2. punktu kā viens no uzņēmējdarbības veicināšanas pasākumiem ir vides (telpas) nodrošināšana. Vienlaikus LIAA inkubācijas atbalsta sniegšanas vienības (turpmāk tekstā- biznesa inkubators) viens no uzdevumiem ir izveidot un nodrošināt vidi jaunizveidotiem komersantiem un biznesa ideju autoriem, kur palīdz novērtēt biznesa idejas potenciālu, virza un veicina tās attīstību. Ņemot vērā biznesa inkubatora, kā uzņēmējdarbības atbalsta sniegšanas vietas (vides), galvenos darbības virzienus, gala labuma guvējam svarīgi ir ne tikai pakalpojumi, kurus var saņemt ar biznesa inkubatora palīdzību, bet arī vide un kopiena, kas nodrošina tīklošanas, pieredzes apmaiņas jaunu sakaru veidošanās nodrošināšanu ikdienas darbā. Saskaņā ar veikto aptauju š.g. jūlijā, LIAA biznesa inkubatoru izveidoto vidi, tās iespējas un nenovērtējamo kopienas potenciālu LIAA biznesa inkubatoru klienti novērtē kā vienu no būtiskākajiem ieguvumiem atrodoties biznesa inkubatorā.  Visos LIAA biznesa inkubatoros ir pieejamas koprades telpas (kas dienā var uzņemt aptuveni 15 gala labuma guvējus), kurās darba laiks ir darbdienās no 08:30-17:00, atsevišķos biznesa inkubatoros, ņemot vērā gala labuma guvēju nepieciešamību, ir paredzēta iespēja izmantot koprades telpas arī brīvdienās un ārpus LIAA biznesa inkubatora vienības oficiāli noteiktā darba laika (piem., Jelgavas biznesa inkubators, Liepājas biznesa inkubators, Radošo industriju inkubators).  Attiecībā uz telpu attiecināmajām izmaksām pašreizējais regulējums (19.1.2. apakšpunkts) inkubācijā paredz iespēju 50 procentu apmērā segt telpu un darba vietas nomas un komunālo pakalpojumu izmaksas. Savukārt pirmsinkubācijas klientiem 19.2. apakšpunkts, kā vienas no attiecināmām izmaksām, nosaka telpu un darba vietas nomas izmaksas 100 procentu apmērā. Iepriekš minētās “telpu un darba vietas nomas” izmaksas ir paredzētas gadījumiem, kad gala labuma guvējam nepieciešamas piem., ražošanas vai biroja telpas, vai citas speciāla aprīkojuma/ietilpības telpas, gadījumā, ja koprades telpas nespēj nodrošināt specifiskās komersanta komercdarbības vietas vajadzības. Noteikumu 21. punkts pirmsinkubācijas atbalsta ietvaros paredz iespēju izmantot darba vietu inkubatora telpās, savukārt 22. punktā inkubācijas atbalsta ietvaros koprades telpu izmantošana netiek minēta. Ja šajā kontekstā vērtē koprades telpu izmantošanu, tad jāsecina, ka līdzšinējais regulējums pirmsinkubācijas un inkubācijas klientiem paredz atšķirīgu telpu, t.sk. arī koprades telpu lietojumu, kas neveicina LIAA biznesa inkubatora koprades telpu efektīvu izmantošanu, kā arī nesasniedz biznesa inkubatora, kā atvērtas uzņēmējdarbības vides, mērķi. Papildus jānorāda, ka EM kā normatīvā akta autora mērķis sākotnēji nav bijis diferencēt konkrētā pakalpojuma pieejamību atkarībā no stadijas, kurā komersants atrodas, tas ir, inkubācija vai pirmsinkubācija. Ņemot vērā esošo situāciju noteikumu grozījumi precizē LIAA biznesa inkubatoru koprades telpu izmantošanas iespējas, paredzot iespēju visiem gala labuma guvējiem izmantot LIAA biznesa inkubatoru telpas balstoties uz vienādiem to izmantošanas principiem, t.sk. papildinot noteikumus ar 19.1.4 apakšpunktu un precizējot 19.2. apakšpunkta redakciju, un 22. punktu, kas nosaka, ka inkubācijas atbalsta saņēmējiem ir pieejams koprades telpu atbalsts kā darba vieta inkubatora telpās. Ņemot vērā iepriekš minēto noteikumu 24.2. apakšpunkts nosaka koprades telpu atbalsta finansējuma intensitāti, kas gan inkubācijā, gan pirmsinkubācijā ir vienāds, t.i. tiek sniegts 100 procentu apmērā.  Lai nodrošinātu LIAA biznesa inkubatoru koprades telpu pieejamību visiem gala labuma guvējiem, pašreiz un arī turpmāk attiecīgā inkubatora ietvaros tiek organizēta pieteikšanās koprades telpu izmantošanai. Līdzšinējā praksē nav radušās problēmsituācijas ar tik lielu koprades telpu pieprasījumu, lai nespētu nodrošināt gala labuma guvēju vajadzības. Vienlaikus LIAA izstrādās LIAA biznesa inkubatoru koprades telpu izmantošanas vadlīnijas, lai nodrošinātu vienotus koprades telpu vienlīdzīgas izmantošanas principus, t.sk. situācijām, kad koprades telpu lietotāju vajadzības pārsniedz telpas uzņemšanas kapacitāti. Vienlaikus vēršam uzmanību, ka līdzšinējā prakse apstiprina, ka koprades telpu izmantošana, īpaši reģionos, ir liels izaicinājums gan LIAA biznesa inkubatoru vadītājiem, skaidrojot to priekšrocības uzņēmējdarbības veicināšanā, gan gala labuma guvējiem praksē pielietojot jaunus darba organizēšanas modeļus.  Vēršam uzmanību, ka LIAA biznesa inkubatoru koprades telpu izmantošana nav priekšnosacījums, lai saņemtu biznesa inkubatora pakalpojumus, bet ir iespēja gala labuma guvējiem izmantot koprades telpu priekšrocības uzņēmējdarbībā.  Vienlaikus, lai precizētu regulējumu ārpakalpojuma iepirkuma gadījumos, kad tiek slēgts trīspusējais līgums starp LIAA, inkubācijas pakalpojumu saņēmēju (mikro, mazais vai vidējais uzņēmums) un ārpakalpojuma sniedzēju, pēc kura LIAA piestādītajā rēķinā var tikt iekļauts pievienotās vērtības nodoklis un inkubācijas pakalpojuma saņēmējs var atgūt pievienotās vērtības nodokli no inkubācijā saņemtajiem pakalpojumiem, kas palielina publiskā finansējuma intensitāti, tiek papildināts 24.1. apakšpunkts ar atbalsta intensitātes precizējumu.   1. **Uzņēmējdarbības veicināšanas pasākumu organizēšana**   Saskaņā ar noteikumu 2. punktu un 15.3. apakšpunktu LIAA, kā finansējuma saņēmējs, projekta īstenošanas ietvaros nodrošina iespēju gala labuma guvējiem piedalīties uzņēmējdarbības veicināšanas pasākumos. LIAA ir apzinājusi organizācijas, kas attiecīgajā biznesa inkubatora darbības teritorijā nodrošina līdzīgu atbalstu, un ņemot vērā jau esošos vai plānotos atbalstus, ko sniedz vai plāno sniegt citas organizācijas komersantiem, nodrošina pasākumu papildinātību, nevis to savstarpējo konkurenci. Attiecīgie piegādes un pakalpojumu līgumi par pasākumu organizēšanu tiks slēgti saskaņā ar Publisko iepirkumu likumu, vienlaikus Ministru kabineta 2016. gada 20. septembra instrukcija Nr. 3 “Ārvalstu finanšu instrumentu finansētu civiltiesisku līgumu izstrādes un slēgšanas instrukcija valsts tiešās pārvaldes iestādēs” (turpmāk tekstā- instrukcija) 71. punkts nosaka veicamā avansa maksājuma apjomu.  Ņemot vērā, ka noteikumos nav iekļauta precizējošā informācija par avansa maksājumu un tā apmēru, līdz šim nosakot avansa maksājuma apjomu tika piemērota vispārējā kārtība, t.i. līdz 20 % no paredzamās līgumcenas. Tomēr ņemot vērā līdzšinējo pieredzi, organizējot pasākumus (piem., biznesa inkubatoru atklāšanas pasākumi, ikgadējais jaunrades festivāls “iNovuss”, semināri, Latvijas nacionālā atlase konkursam “Creative Business Cup”), tika konstatēta nepieciešamība pilnveidot regulējumu gadījumos, kad rodas noteikumu 15.3.apakšpunktā minētās izmaksas. Ņemot vērā, ka pasākumu organizēšanas nozares specifiku, ka pakalpojuma sniedzēji ar pasākumu organizēšanu saistītās izmaksas pieprasa pasākuma sagatavošanas posmā, piekrītot sniegt pakalpojumu tikai, ja pasūtītājs (LIAA) priekšfinansē daļu no pakalpojumiem, tad avansa maksājums ne vairāk kā 20% apmērā ir nepietiekams. Priekšfinansējums, jeb avanss nepieciešams, jo sniedzot pasākumu organizēšanas pakalpojumus rodas izmaksas vēl pirms pakalpojuma sniegšanas (piem., ēdināšanas pakalpojumu nodrošināšanai nepieciešamo izejvielu iegāde, scenogrāfijas izstrādei nepieciešamo materiālu apmaksai, investīcijas tehnikas u.c. nodrošinājuma iegādei u.c. citu izejmateriālu iegāde).  LIAA, slēdzot pakalpojuma līgumus, ir ne tikai jāizvērtē vai konkrētā pakalpojuma daba ir saistīta ar nepieciešamību to priekšfinansēt, bet jāizvērtē arī līgumiskie riski un jāiestrādā līgumā tādi tiesiskie mehānismi, kas ļauj nodrošināties pret iebildumā norādītām riska varbūtībām. Lai nodrošinātu atbilstošu pakalpojuma sniedzēja un LIAA saistību izpildi, tostarp avansa maksājuma atmaksu, finansējuma saņēmējs pakalpojumu sniegšanas līgumā paredz: 1) avansa atmaksāšanas kārtību; 2) gadījumus, kad pasūtītājs ir tiesīgs atprasīt samaksāto avansa maksājumu; 3) nokavējuma sankcijas, ja avanss netiek atmaksāts līgumā noteiktajā termiņā; 4) citas nepieciešamās prasības.  Ņemot vērā konstatēto problēmu, lai nodrošinātu efektīvu pakalpojumu saņemšanu, noteikumi tiek papildināti ar 18.1 apakšpunktu, paredzot, ka līgumos, kurus LIAA slēdz ar piegādātājiem un pakalpojuma sniedzējiem atbilstoši šo noteikumu 15.3. apakšpunktā minētajām izmaksām, avansa maksājumus var paredzēt līdz 50 procentiem no attiecīgā līguma summas. Vienlaikus jāņem vērā, ka noteikumos paredzētā avansa procentu likmes (līdz 50 procentiem) piemērošana finansējuma saņēmējam nav obligāts nosacījums, bet piemērojams izvērtējot visus objektīvos apstākļus iepirkuma dokumentācijas izstrādē. Attiecīgi minētais avanss līdz 50 procentiem tiks piemērots kā izņēmums, izvērtējot konkrētā pakalpojuma specifiku.   1. **Informācija par projekta īstenošanu**   LIAA īsteno projektu, sniedzot atbalstu pirmsinkubācijas vai inkubācijas atbalsta veidā, par to noslēdzot attiecīgu līgumu ar gala labuma guvēju, līdz ar to projekta īstenošanā piedalās tie gala labuma guvēji, ar kuriem ir noslēgts līgums par pirmsinkubācijas vai inkubācijas atbalsta saņemšanu. Noteikumu 35.2. apakšpunkts nosaka konkrētu informācijas apjomu, kas LIAA par projekta īstenošanas gaitu ir jāapkopo un attiecīgajos termiņos jāpublicē savā tīmekļa vietnē. Līdzšinējais regulējums nosaka, detalizētu informāciju publicēt par katru komersantu, kas ir iesniedzis pieteikumu pirmsinkubācijas vai inkubācijas atbalsta saņemšanai, neatkarīgi no tā vai atbalsts ir vai nav saņemts.  Jāņem vērā, ka attiecīgās normas mērķis ir publiskot informāciju par tiem gala labuma guvējiem, kuri programmas ietvaros ir saņēmuši atbalstu, t.i. ir noslēgts līgums par pirmsinkubācijas vai inkubācijas atbalsta saņemšanu, turklāt mērķus, kas jāsasniedz fiziskai personai vai komersantam pirmsinkubācijas vai inkubācijas laikā, biznesa inkubatoru vadītāji definē individuāli un iekļauj līgumā par pirmsinkubācijas vai inkubācijas atbalsta saņemšanu – tātad šī publiskojamā informācija attiecas tikai uz gala labuma guvējiem. Vienlaikus jāņem vērā saņemto pieteikumu daudzumu (līdz 01.05.2017. kopumā saņemti 419 pieteikumi atbalsta saņemšanai), kā arī faktu, ka komersants, iesniedzot pieteikumu, automātiski nepilnvaro LIAA publicēt detalizētu informāciju par tā produktu, bilances rādītājiem u.c. ar komercdarbību saistītu informāciju. Līdzšinējais regulējums nosaka informācijas publicēšanu tikai par tiem gala labuma guvējiem, kas saņem inkubācijas atbalstu (piem., 35.2.1. apakšpunkts nosaka tādas informācijas sniegšanu, kas attiecas tikai uz komersantu kā juridisku personu, 35.2.2. apakšpunkts nosaka mērķu atspoguļošanu tikai par inkubācijas periodu), tomēr programma tiek īstenota gan pirmsinkubācijas, gan inkubācijas atbalsta veidā. Ņemot vērā minēto noteikumi papildināti ar informāciju par gala labuma guvējiem, kas ir saņēmuši pirmsinkubācijas atbalstu kā fiziskas personas (biznesa idejas autori), kas nav reģistrējušās kā komersanti, t.i. 35.2.11 apakšpunkts, attiecīgi precizējot 35.2.2. apakšpunktu.   1. **Redakcionāli precizējumi**   Lai nodrošinātu vienotas terminoloģijas pielietošanu 2014.-2020. gada plānošanās perioda programmās, tiek veikti redakcionāli precizējumi noteikumu 6.1. un 6.3. apakšpunktā. Veiktie grozījumi pēc būtības nemaina reģionālo biznesa inkubatoru un radošā biznesa inkubatora iznākuma rādītājus, to sasniedzamās vērtības un rezultatīvos rādītājus. |
| 3. | Projekta izstrādē iesaistītās institūcijas | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Grozījumi noteikumos varētu ietekmēt mazos un vidējos komersantus un fiziskas personas (biznesa ideju autorus), kuri vēlētos saņemt inkubācijas vai pirmsinkubācijas pakalpojumus kādā no LIAA izveidotajām biznesa inkubatora vienībām, kā arī gala labuma guvējus. |
| 2. | Tiesiskā regulējuma ietekme uz tautsaimniecību un administratīvo slogu | Grozījumi noteikumos veiks pozitīvu ietekmi uz uzņēmējdarbības vidi, ļaujot visiem gala labuma guvējiem vienādi izmantot LIAA biznesa inkubatoru koprades telpas un neradot papildu administratīvo slogu. Ieguvums ir tiem gala labuma guvējiem, kas saņems inkubācijas pakalpojumus, jo koprades telpas tiek pilnā apmērā līdzfinansētas. Attiecīgais LIAA biznesa inkubators nodrošina koprades telpu izmantošanas grafikus, lai pēc iespējas nodrošinātu visiem gala labuma guvējiem iespēju izmantot sev pieejamā laikā koprades telpas.  Vienlaikus koprades telpu izmantošana un tīklošanas kultūras popularizēšana biznesa inkubatoru vidē ir viens no būtiskākajiem nosacījumiem, lai sekmētu konkurētspēju, tirgus izpēti, produkta pilnveidošanu un starpnozaru mijiedarbību inovāciju attīstībai. Iepriekš minētais ir īpaši aktuāli ņemot vērā reģionālo biznesa inkubatoru specifiku, t.i. tie aptver konkrētu Latvijas teritoriju un apvieno dažāda veida programmas ietvaros atbalstāmās uzņēmējdarbības nozares. |
| 3. | Administratīvo izmaksu monetārs novērtējums | Nav |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts nerada ietekmi uz valsts budžetu vai pašvaldību budžetiem |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts nerada ietekmi uz spēkā esošo tiesību normu sistēmu |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts nerada ietekmi uz Latvijas Republikas starptautiskajām saistībām |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām Ekonomikas ministrija tās tīmekļa vietnē publicē informāciju par noteikumu projektu. |
| 2. | Sabiedrības līdzdalība projekta izstrādē | Sabiedrība aicināta līdzdarboties noteikumu projekta izstrādē, ievietojot noteikumu projektu tīmekļa vietnē [www.em.gov.lv](http://www.em.gov.lv) un no 2017. gada 24.maija aicinot sabiedrības pārstāvjus rakstiski sniegt viedokli par noteikumu projektu tā izstrādes stadijā- nosūtot uz elektronisko pasta adresi [pasts@em.gov.lv](mailto:pasts@em.gov.lv). |
| 3. | Sabiedrības līdzdalības rezultāti | Sabiedrības viedoklis pārstāvēts saņemtajos atzinumos no Latvijas Lielo pilsētu asociācijas, Latvijas Brīvo arodbiedrību savienības un Latvijas Pašvaldību savienības. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Latvijas Investīciju un attīstības aģentūra |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektam nav ietekme uz pārvaldes funkcijām vai finansējuma saņēmēja institucionālo struktūru. |
| 3. | Cita informācija | Nav |

Ministru prezidenta biedrs,

ekonomikas ministrs A.Ašeradens

Ekonomikas ministrijas

Valsts sekretārs J. Stinka

13.12.2017. 11:08

2518

L.Kuzika

Tel.: 67013238

e-pasts: [Linda.Kuzika@em.gov.lv](mailto:Linda.Kuzika@em.gov.lv)